Disse studentene er mest fornøyd
Religionsstudenter topper listen over de mest fornøyde, ifølge Studiebarometeret. Hvilke studenter som er mest tilfredse er kartlagt. Studentene har svart på en skala fra én til fem, hvor fem er det beste.  Helt øverst troner religionsstudentene, med en tilfreds-score på 4,5. Deretter kommer filosofi, geologi og arkeologi, med 4,3. Det kommer frem i Studiebarometeret for 2023, som ble lagt frem torsdag morgen. Flere tusen norske studenter rundt om i Norge har svart på undersøkelsen. De to studentgruppene med lavest score er lektor (3,5) og grunnskolelærer (3,4). Dette er uendret fra i fjor. Under kan du se en oversikt over alle gruppene som har inngått i undersøkelsen. I undersøkelsen kommer det frem at det store flertallet av landets studenter er fornøyde med studieprogrammet sitt. Andelen som ikke er fornøyd er nå på kun åtte prosent, og er med det på sitt laveste siden før pandemien. – At tilfredsheten blant studentene generelt øker er positivt, sier forsknings- og høyere utdanningsminister Oddmund Hoel (Sp) i en pressemelding. – Men det viktigste med undersøkelsen er hvordan den kan brukes på den enkelte institusjon og i fagmiljøene, for å øke kvaliteten, mener den ferske ministeren. Skal evalueres Studiebarometeret er en undersøkelse som utføres av NOKUT på oppdrag fra Kunnskapsdepartementet. Nå gjennomfører NOKUT en evaluering for å bedømme kvaliteten av grunnskolelærerutdanningen, som scorer lavest i barometeret. Det forteller administrerende direktør i NOKUT, Kristin Vinje til VG.

Evalueringen skal være klar høsten 2024. Leder for Norsk studentorganisasjon (NSO) Oline Sæther mener det er viktig å se på hva som gjør studentene fornøyde. – Vi ser i Studiebarometeret at studentene først og fremst er opptatt av kvaliteten på studiet. Hun mener politikerne ikke burde undervurdere hvorfor de som er på bunnen av listen havner der. – Svaret er at de må satse på kvaliteten. Studenter bruker mindre tid på studiene NSO-lederen er bekymret over den økonomiske situasjonen til studentene. I 2023 bruker gjennomsnittsstudenten 9,3 timer i uken på jobb, omtrent like mye som i 2022. Lenge var tiden heltidsstudentene oppga at de brukte på betalt arbeid rundt 8 timer i uken. Men både i 2021 og 2022 økte antallet. «Trenden har flatet ut i 2023, men tid brukt på betalt arbeid er fortsatt på et historisk høyt nivå» står det. Økningen fra tidligere år kommer både av at flere studenter har deltidsjobb, og at de som jobber gjør det flere timer i uken enn før.  I rapporten står det «To trolige årsaker til økningen er den lave arbeidsledigheten og høye inflasjonen som har preget samfunnet både i 2022 og 2023». Samtidig viser undersøkelsen at studentenes totale tidsbruk på studiene har gått noe ned, fra 34,9 timer i uken i 2017 til 33 timer i 2023. NSO: Skaper forskjeller Sæther sier at flere studenter prioriterer hardt for å ha råd til helt ordinære ting som mat og husleie – Studentene jobber nå mer enn de gjorde før prisveksten startet. Så vet vi at arbeidspress og økonomi henger sammen med psykisk helse. Hva er grunnen til at studenter fortsetter å jobbe mer? – Studenter må tjene til livets opphold, og det dekker ikke studiestøtten. Selv om den økte fra august 2023 så var det bare en justering i forhold til prisveksten.  Studentlederen mener økonomien skaper forskjeller.  – De som får hjelp hjemmefra får mer tid til å studere. VG har tidligere skrevet flere saker om studenter som går i minus hver måned, og som opplever trangere økonomi.  Kristin Vinje i NOKUT sier det er opp til institusjonene og studentene å vurdere hvorvidt utviklingen går i den retningen de ønsker eller ikke. – Det er mange grunner til at det er bra at studentene jobber ved siden av studiene, men en del forskning tyder på at dersom en fulltidsstudent jobber mer enn 10 til 15 timer i uka, vil det kunne ha en negativ påvirkning på studiene deres, sier Vinje til VG. 
Studiebarometeret for 2023 viser at religionsstudenter er mest fornøyde Lektor- og grunnskolelærerstudenter har lavest tilfredshet Norsk studentorganisasjon (NSO) mener kvalitet på studiene er nøkkelen til fornøyde studenter Gjennomsnittsstudenten jobber 9,3 timer per uke i 2023